ΓΡΑΠΤΗ ΕΡΩΤΗΣΗ E-1376/98

υποβολή: Alexandros Alavanos (GUE/NGL) προς την Επιτροπή

(7 Μαΐου 1998)

Θέμα: Κατάργηση των Οργανισμών Βάμβακος και Καπνού

Η Ελληνική Κυβέρνηση με νομοσχέδιο που κατέθεσε καταργεί τον Οργανισμό Βάμβακος και τον Εθνικό Οργανισμό Καπνού, δύο εξειδικευμένους και αποκεντρωμένους Οργανισμούς που για πενήντα χρόνια παρέχουν τεχνική στήριξη στους παραγωγούς και την μεταποιητική βιομηχανία του βαμβακιού και του καπνού και οι οποίοι από το 1981 έχουν αναλάβει και τον πρωτοβάθμιο τεχνικό έλεγχο για την καταβολή των κοινοτικών ενισχύσεων για τα προϊόντα αυτά.

Επειδή τόσο οι ισχύοντες κανονισμοί όσο και οι προτεινόμενες από την Επιτροπή αναθεωρήσεις τους για τα προϊόντα αυτά συνδέουν άμεσα την καταβολή των ενισχύσεων με ποιοτικούς παράγοντες και θα απαιτήσουν την προσαρμογή των καλλιεργειών προς την κατεύθυνση αυτή (αλλαγή ποικιλιών, συνεχής καθοδήγηση των παραγωγών, εξειδικευμένοι τεχνικοί έλεγχοι), ερωτάται η Επιτροπή:

1. Πώς κρίνει την μέχρι τώρα συμβολή των Οργανισμών Βάμβακος και Καπνού στην τεχνική στήριξη, την ανάπτυξη και βελτίωση των καλλιεργειών του βαμβακιού και του καπνού;

2. Θεωρεί ότι η κατάργηση των Οργανισμών αυτών δεν θα δημιουργήσει προβλήματα στη διενέργεια των απαιτούμενων ελέγχων για την καταβολή των ενισχύσεων, τόσο κατά τη νέα καλλιεργητική περίοδο όσο και μακροπρόθεσμα, δεδομένου ότι η κατάργησή τους συναντά την καθολική και κατηγορηματική άρνηση όλων των φορέων των αγροτών, των μεταποιητών και των εργαζομένων σε αυτούς, ο δε υπό ίδρυση νέος οργανισμός πληρωμών, που θα αναλάβει την εφαρμογή των κανονισμών και τους πρωτοβάθμιους τεχνικούς ελέγχους, θα χρειασθεί μεγάλο χρονικό διάστημα για να λειτουργήσει;

Απάντηση του κ. Fischler εξ ονόματος της Επιτροπής

(11 Ιουνίου 1998)

Στο πλαίσιο της Κοινής Γεωργικής Πολιτικής και ιδίως της διαχείρισης των κοινών οργανώσεων των αγορών των διαφόρων γεωργικών προϊόντων, δεν είναι αρμόδια η Επιτροπή να λάβει θέση για την εσωτερική οργάνωση της ελληνικής διοίκησης που είναι επιφορτισμένη με τον έλεγχο των κοινοτικών επιδοτήσεων στον γεωργικό τομέα.

Ο κανονισμός (ΕΟΚ) 729/70 σχετικά με τη χρηματοδότηση της Κοινής Γεωργικής Πολιτικής(1) του Συμβουλίου, προβλέπει για τα κράτη μέλη την υποχρέωση να δηλώνουν στην Επιτροπή τις υπηρεσίες που αποφάσισαν να εγκρίνουν, και να της ανακοινώσουν τα στοιχεία που αφορούν την λειτουργία τους. Ο κανονισμός αυτός δημιουργεί δικαίωμα για την Επιτροπή να ελέγχει τις δραστηριότητες των υπηρεσιών και των οργανισμών πληρωμής, το οποίο δικαίωμα ασκείται σε στενή συνεργασία με το υπεύθυνο κράτος μέλος που παρέχει τις εν λόγω υπηρεσίες.

Μέχρι σήμερα, η Επιτροπή δεν έλαβε καμία επίσημη ανακοίνωση σχετικά με την κατάργηση των αναφερόμενων οργανισμών και για την μεταβίβαση των ευθυνών σε άλλες εθνικές αρχές. Δεν θα παραλείψει, ενδεχομένως, να εξασφαλίσει ότι όλες οι νέες νομοθετικές, κανονιστικές και διοικητικές εθνικές διατάξεις είναι σύμφωνες με την κοινοτική νομοθεσία στους τομείς του βαμβακιού και του καπνού, και επαρκείς, όσον αφορά τις ευθύνες που έχει η Ελλάδα. Ιδιαίτερα, η Επιτροπή θα μεριμνήσει ώστε σε κάθε νέο σύστημα, όλες οι απαιτούμενες επαληθεύσεις πριν από την καταβολή των ενισχύσεων, να γίνονται με τρόπο αποτελεσματικό και πλήρη.

Η Επιτροπή δεν προέβη σε εκτίμηση της συμμετοχής των εν λόγω οργανισμών στην τεχνική στήριξη, στην ανάπτυξη και στη βελτίωση της καλλιέργειας του βάμβακα και του καπνού.

(1) ΕΕ L 94 της 28.4.1970.